বাড়ির এলাকায় কিছু পড়ে থাকলে হাত দেবেন না, বার্তা প্রশাসনের

ওয়েবডেস্ক: পাকিস্তান সীমান্ত সংলগ্ন ভারতের তিন রাজ্য জম্মু ও কাশ্মীর, পঞ্জাব ও রাজস্থান। পহেলগামে জঙ্গি হামলার (Pahalgam Terrorists Attack) পর ভারত অপারেশন সিঁদুরে (Operation Sindoor) কড়া জবাব দিয়েছে। জঙ্গি ঘাঁটি গুঁড়িয়ে দিয়েছে। তারপর থেকে সীমান্তে উত্তেজনা বেড়ছে। পাকিস্তান সীমান্ত সংলগ্ন গ্রামগুলিকে টার্গেট করছে। গুলি বর্ষণ করছে। মিসাইল (Missile) ও ড্রোন (Drone) দিয়ে হামলা করছে। যদিও ভারতের আকাশ প্রতিরক্ষা ব্যবস্থা পাকিস্তানের অপচেষ্টাকে তছনছ করে দিচ্ছে। এই অবস্থায় ড্রোন, মিসাইল, যুদ্ধ বিমানের ভগ্নাবশেষ এলাকায় পড়ে থাকতে দেখে অনেকেই কৌতূহলী হয়ে নেড়েচেড়ে দেখছে। তা করতে নিষেধ করা হল। কারণ কোথা থেকে বিস্ফোরণ ঘটে বিপদ হতে পারে। পঞ্জাব সীমান্ত এলাকায় শুক্রবার রাত থেকে প্রচুর পরিমাণে ড্রোন দেখা যাচ্ছে। আকাশ থেকে পড়া কোনও বস্তুতে হাত দিতে নিষেধ করল পঞ্জাব সরকার।

পঞ্জাব সরকারের তরফে বলা হয়েছে কোনও কিছু ওরকম দেখা গেলে সঙ্গে সঙ্গে পুলিসকে জানাতে হবে। এছাড়া জেলা চাইল্ড লাইন নম্বরে জানাতে হবে। ওই রকম বস্তুতে হাত দিলে বা বাড়ি নিয়ে গেলে আইনি ব্যবস্তা নেওয়া হবে। সীমান্ত সংলগ্ন জেলা ফিরোজপুর, অমৃতসরে এরকম প্রচুর ড্রোন পড়ে রয়েছে। জলন্ধর, বাথিন্ডা, হোশিয়ারপুরেও ড্রোনের ভগ্নাবশেষ পড়ে থাকতে দেখা যায়।